Subotica je sinoć bila pod vodom, a mnogi tvrde da ne pamte da se ovolika količina vode našla na ulicama i po domovima Subotičana, pa čak ni kada su padale veće količine kiše. Kontaktirali smo jutros nadležne da potražimo odgovore na brojna pitanja koja su postavljana. Zaključci nisu doneli mnogo optimizma za budućnost.

Juče nešto posle 16 časova, u Subotici i okolini je u nepunih sat vremena pala jaka kiša, praćena snažnim vetrom koji je u nekim naseljima lomio grane. Građani su nam javili i dokumentovali, da je u nekim naseljima padao i grad. Velika količina padavina za kratko vreme preopteretila je odvodni sistem, zato je veći deo grada bio pod vodom, tvrde iz JKP "Vodovod i kanalizacija".

Za samo pola sata, ulice širom grada pretvorile su se u bujice reke, potoke, u nekim ulicama viđeni su građani kako hodaju u vodi do kukova, mnogi automobili na parkinzima su plivali u vodi, a posebno su bila ugrožena domaćinstva gde je voda poplavila nameštaj, tehniku i drugi kućanski inventar, s obzirom na to da je mnoge jučerašnje nevreme iznenadilo.

Društvene mreže su se usijale, stizale su fotografije sa svih strana, ogorčeni građani iznosili su svoje nezadovoljstvo, dok su se drugi borili da spasu što se spasti može. Prva adresa na koju su se mediji obratili je bila JKP "Vodovod i kanalizacija", s obzirom da su oni najodgovorniji za funkcionisanje gradskog odvoda, ili kako bi se reklo "odvođenje atmosferskih voda".

Tim povodom, ranije tokom prepodneva, medijima se ispred nadležnog preduzeća obratila Eleonora Pančić, rukovodilac Službe za odvođenje otpadnih voda. Prema njenim rečnima, sistem odvoda nije bio začepljen nego je bio izuzetno opterećen.

- U kratkom vremenu pala je velika količina vode što je prouzrokovalo kolaps u odvodnom sistemu. Bojim se da će ovo biti problem sa kojim ćemo se boriti i u budućnosti, dok ne nađemo rešenje. Naš sistem jednostavno nema kapaciteta da prihvati svu tu vodu koja dođe u kratkom roku i zato se stvara veliki pritisak u kanalu, zbog čega su se vraćale i fekalne vode i atmosferske - kaže Eleonora Pančić. - Po našim informacijam, obilna kiša nije padala na celoj teritoriji grada i različite su informacije o poplavljenosti.

Sve više betona, na uštrb zelenih površina, doprineli su tome da se voda duže zadržava na površini, zemlja je ne upija i stvaraju se veće koncentracije vode, smatra naša sagovornica.

- Prvi problem su zelene površine kojih je sve manje, drugi problem je naša infrastruktura, naši kanali za odvodnjavanje, koji su projektovani još osamdesetih godina i nisu predviđeni za prihvat tolike količine kiše - dodaje Pančić. - Šta možemo učiniti da rešimo taj problem je veliko pitanje za naše preduzeće i Grad Suboticu, jer znamo da je to jako velika investicija. Jedno od rešenja je izgradnja nove mreže, ali to nije realno.

JASIBARA MEĐU NAJUGROŽENIJIM NASELJIMA

Skoro svaka kišna padavina noćna je mora za stanovnike naselja "Jasibara". Njihov hronični problem pogotovo dolazi do izražaja kada su i ostali delovi grada pod vodom. U JKP "Vodovod i kanalizacija" kažu da čine sve što je do njih da čiste kanale i preventivno deluju.

- Imamo u godišnjem planu aktivnosti da očistimo odvode, a rešetke na kojima se sakuplja smeće trudimo se da redovno održavamo - ističe Eleonora Pančić.

BROJNE FOTOGRAFIJE ILUSTRUJU STANJE NA ULICAMA I U DOMAĆINSTVIMA

O tome kako je Subotica juče popodne "plivala", svedoče na stotine fotografija i na desetine video zapisa koje smo dobili od naših sugrađana. Neke od prizora sa ulica grada, ali i iz privatnih dvorišta, stambenih prostorija, pogledajte u nastavku, a za ostale, njih preko dve stotine, pogledajte na našoj Fejsbuk stranici.

Kompliacija amaterskih video priloga posetialca koji su nama slali svoje snimke